Nog geen einde in sig vir busstaking, sê Numsa | Maroela Media
Nog geen einde in sig vir busstaking, sê Numsa
Die National Union of Metalworkers of South Africa (Numsa) het Vrydagoggend bevestig dat hy nie enige ooreenkoms onderteken het met enige werkgewer in die busbedryf om 'n einde te bring aan die huidige staking nie.
Die staking, waaraan 'n aantal ander vakbonde ook deelneem, onder andere die South African Transport and Allied Workers Union (Satawu), het Woensdag begin en het 'n invloed op kort- en langafstandbusse.
Numsa, wat die staking lei, het die jongste aanbod van werkgewers van 'n 9% algemene verhoging, verwerp. Die stakers het ook verskeie ander eise soos beter werkstoestande en dat oortydbetaling moet inskop voor 16 uur aan diens.
Die vakbond het Vrydag daarop gewys dat hy slegs deur die bedingingsraad onderhandel. Hy het ook daarop gewys dat dit vakbondbeleid is dat slegs die algemene sekretaris ooreenkomste namens die vakbond mag onderteken.
Die South African Federation of Trade Unions (Saftu) het Vrydag sy algehele ondersteuning aan werkers toegesê en hulle gemaan om saam te staan in hierdie "stryd vir die werkersklas".
Saftu het gesê hy is bewus van die ongerief vir buspassasiers, waarvan meeste arm en werkersklas is, wat oor die Paasnaweek wou huis toe gaan. "Dit is ook in hul belang, omdat die kwessie nie net oor lone handel nie, maar ook oor veiligheid."
Numsa het Vrydag gesê die vakbond sien uit na gesprekke met die minister van arbeid en werkgewers later vandag. "Ons hoop op 'n spoedige oplossing vir die dispuut."
Die staking sal 'n wye verskeidenheid busdienste affekteer, onder meer MyCiTi, Putco, Buscor, Golden Arrow, Megabus, Gauteng Coaches, ReaVaya, Greyhound en Great North Transport.
Lees alle vorige berigte oor die busstaking op Maroela Media.
Verwarring oor busstaking
Maatskaplike werkers: Staking opgeskort
Jaaaa, almal soek meer geld, wat sekerlik reg is, maar dit sprei verder uit en talle besighede word geraak, terwyl hulle onder groot ekonomiese druk buk. Dept v arbeid probeer besighede dwing , terwyl hulle finansieel nie meer kan byhou nie. Sterkte aan alle werkgewers